**על אילו פירות חלה קדשת שביעית?**

**מועד גידול הפרי**

**1) תלמוד בבלי מסכת ראש השנה דף יב עמוד ב ודף יג עמוד א**

אמר רב אסי אמר רבי יוחנן, ומטו בה משמיה דרבי יוסי הגלילי: אמר קרא מקץ שבע שנים במעד שנת השמטה בחג הסכות. שנת השמטה מאי עבידתיה בחג הסוכות? שמינית היא! אלא לומר לך: כל תבואה שהביאה שליש בשביעית לפני ראש השנה - אתה נוהג בו מנהג שביעית בשמינית... וקים להו לרבנן דכל תבואה שנקצרה בחג בידוע שהביאה שליש לפני ראש השנה, וקא קרי לה בצאת השנה.

**רש"י שם**

מאי עבידתיה - לקרות חג הסוכות שבסוף שבע שנים שנת השמיטה הרי כבר יצאה השמיטה מראש השנה, וכבר נכנסת שמינית.

אלא לומר לך כו' - והכי קאמר קרא: יש לך דבר שהוא של שמינית והוא אסור כשביעית, ואיזו - זו תבואה שהביאה שליש, ולקמן פריך: ממאי דבדעייל שליש קאמר?

וקא קרי ליה בצאת השנה - שהיא משנה היוצאת, אלמא תבואה אחר שליש.

**2) תלמוד בבלי מסכת סוכה דף לט עמוד א עד דף מ עמוד א**

(Focus on the relevant topic – don’t get too involved with the *issur* to do business)

משנה. הלוקח לולב מחבירו בשביעית - נותן לו אתרוג במתנה, לפי שאין רשאי ללוקחו בשביעית.

גמרא. לא רצה ליתן לו במתנה מהו? - אמר רב הונא: מבליע ליה דמי אתרוג בלולב. - וליתיב ליה בהדיא! - לפי שאין מוסרין דמי פירות שביעית לעם הארץ. דתניא: אין מוסרין דמי פירות שביעית לעם הארץ יותר ממזון שלש סעודות. ואם מסר - יאמר: הרי מעות הללו יהו מחוללין על פירות שיש לי בתוך ביתי,

ובא ואוכלן בקדושת שביעית. במה דברים אמורים - בלוקח מן המופקר. אבל בלוקח מן המשומר, אפילו בכחצי איסר - אסור

- אי הכי, לולב נמי! לולב בר ששית הנכנס לשביעית הוא. - אי הכי, אתרוג נמי בת ששית הנכנסת לשביעית היא! - אתרוג בתר לקיטה אזלינן. - והא בין רבן גמליאל ובין רבי אליעזר לענין שביעית אתרוג בתר חנטה אזלינן, דתנן: אתרוג שוה לאילן בשלשה דרכים, ולירק בדרך אחד. שוה לאילן בשלשה דרכים: לערלה, ולרבעי, ולשביעית, ולירק בדרך אחד:

שבשעת לקיטתו עישורו, דברי רבן גמליאל. רבי אליעזר אומר: אתרוג שוה לאילן לכל דבר! - הוא דאמר כי האי תנא. דתניא, אמר רבי יוסי: אבטולמוס העיד משום חמשה זקנים: אתרוג אחר לקיטה למעשר. ורבותינו נמנו באושא ואמרו: בין למעשר, בין לשביעית. שביעית מאן דכר שמיה? חסורי מיחסרא והכי קתני: אתרוג אחר לקיטה למעשר, ואחר חנטה לשביעית. ורבותינו נמנו באושא ואמרו: אתרוג בתר לקיטה, בין למעשר בין לשביעית.

**רש"י מסכת סוכה דף לט עמוד א**

נותן לו אתרוג במתנה - חבר שקונה הושענא כולה מעם הארץ בשביעית, יבקש ממנו ליתן לו אתרוג במתנה.

לפי שאין רשאי כו' - בגמרא מפרש טעמא.

גמרא. מבליע ליה דמי אתרוג בלולב - ימכור לולב ביוקר, עד שיתן לו אתרוג במתנה.

וליתיב ליה - דמי אתרוג בהדיא, מאי טעמא אין רשאי ללוקחו בשביעית?

אין מוסרין דמי פירות כו' - דהתורה אמרה (ויקרא כה) לאכלה ולא לסחורה, שכל פירות שביעית חייבין להתבער בשביעית הן ודמיהן, ולא שיעשה בהם סחורתו להצניע לאחר שביעית ולהעשיר, ועמי הארץ חשודין על כך, לפיכך אין מוסרין להם דמים ליקח מהם כלום בדמים, דקעבר אלפני עור לא תתן מכשול (ויקרא יט).

יותר ממזון שלש סעודות - אבל מזון שלש מוסרים, כדי חייו, דאיכא למימר לסעודת שבת הוא צריך, וכיון שהותר בערב שבת - הותר לכל ימות השבת.

ואם מסר - ששכח ומסר לו.

יאמר - חבר זה שמסר לו.

מעות הללו - שמסרתי לעם הארץ זה (וכו') וחלה עליהם קדושת שביעית, כדאמרינן לקמן /סוכה, מ, ב/: שביעית תופסת דמיה בקדושתה, מקראי.

יהו מחוללין על פירות שיש לי בתוך ביתי - שאינם של שביעית, ויכנסו הפירות לקדושה תחתיהן.

ובא - חבר זה ואוכל אותם הפירות בקדושת שביעית, אכילה ושתיה וסיכה והדלקת הנר, שהן הנאות המותרות בהן, כדמפרש במסכת שביעית (פרק שמיני משנה ב).

במה דברים אמורים - דמזון שלש סעודות מיהא מוסרים - בלוקח מן המופקר, שראה חבר זה שנתלקטו פירות הללו בשדה המופקר, שאין עם הארץ זה שומרו, הואיל ולא ראינוהו חשוד - מותר למסור לו מעט, אבל לא הרבה, שלא תהא עינו צרה להצניען.

אבל בלוקח מן המשומר - ששדה זו היתה משומרת בגדר ופתח נעול - זה נחשד לענין שאינו מפקיר לעניים, דכתיב (שמות כג) ואכלו אביוני עמך וגו' והערמה היא שמוכרן על יד על יד.

אי הכי - דאין מוסרין דמי שביעית לעם הארץ - לולב נמי לא נזבין מיניה, שאף בו נוהג שביעית, וטעמא מפרש לקמן.

ומשני: לולב בר ששית הנכנס לשביעית הוא - דעל כרחך בחמשה עשר יום שמראש השנה עד החג לא גדל, וקיימא לן אילן בתר חנטה אזלינן ביה, במסכת ראש השנה (יג, ב).

אתרוג בתר לקיטה אזלינן - דחלוק משאר אילנות, ודינו כירק שהלכו בו בתר לקיטה, משום דגדל על כל מים כדאמרינן בראש השנה (יד, ב), ותבואה ואילנות גדילין על מי גשמים, ואתרוג גדל על כל מים, שמשקין אותו תמיד כירק, כדאמרינן בפרק קמא דקדושין (ג, א).

בין לר' אליעזר בין לרבן גמליאל - דאפליגו באתרוג לענין מעשר, מודו לענין שביעית דבתר חנטה אזלינן ביה.

לערלה - שנוהג בו כאילן, וכן רבעי נוהג בו.

ולשביעית - דאזלינן ביה לענין שביעית בתר חנטה.

שבשעת לקיטתו עישורו - שאם חנט בשנה שניה שמעשרותיה מעשר ראשון ומעשר שני, ונלקט בשלישית לשמיטה שמעשרותיה מעשר ראשון ומעשר עני - מתעשר כדין מעשר שלישית, ואילו שאר אילנות שחנטו פירותיהן בשניה ונלקטו בשלישית - מתעשרין כדין שניה, ולענין מעשר השוו אתרוג לירק, דמעשר פירות האילן וירקות דרבנן, ומעשר גורן ויקב דאורייתא, ובגורן ויקב ילפינן בראש השנה (יג, ב) שמתעשר אחר השנה שהביאו שליש מקראי, ואסמכו רבנן מעשר דבריהם אגורן ויקב: מה גורן ויקב מיוחדים - שגדילים על רוב מים, דהיינו מי גשמים, ומתעשרין לשנה שעברה - אף כל הגדילין על רוב מים, כגון פירות האילן, מתעשרין לשנה שעברה, יצאו ירקות שגדילין על כל מים, שמתעשרים לשנה הבאה, ואתרוג נמי גדל על כל מים כירק.

לכל דבר - אף למעשרות.

הוא דאמר - תנא דמתניתין, דמקפיד אאתרוג.

(דאמר) כי האי תנא - דקתני: ורבותינו נמנו באושא ואמרו אתרוג אחר לקיטה, בין למעשר בין לשביעית.

**3) רמב"ם הלכות שמיטה ויובל פרק ד הלכה יב**

הירק בשעת לקיטתו, והאתרוג אפילו היה כפול קודם ר"ה ונעשה כככר בשביעית חייב במעשרות כפירות ששית, ואפילו היה כככר בששית הואיל ונלקט בשביעית הרי הוא כפירות שביעית, ומתעשר כפירות ששית להחמיר.

**4) סוג הפרי או הגידול**

**משנה מסכת שביעית פרק ז משנה א**

כלל גדול אמרו בשביעית כל שהוא מאכל אדם ומאכל בהמה וממין הצובעים ואינו מתקיים בארץ יש לו שביעית ולדמיו שביעית יש לו ביעור ולדמיו ביעור ...

**5) המשך הגמ' דסוכה הנ"ל**

טעמא דלולב בר ששית הנכנס לשביעית הוא, הא דשביעית - קדוש, אמאי? עצים בעלמא הוא, ועצים אין בהן משום קדושת שביעית, (דתנן) +מסורת הש"ס: [דתניא]+ עלי קנים ועלי גפנים שגבבן לחובה על פני השדה, לקטן לאכילה - יש בהן משום קדושת שביעית, לקטן לעצים - אין בהן משום קדושת שביעית! - שאני התם, דאמר קרא לכם לאכלה לכם דומיא דלאכלה - מי שהנאתו וביעורו שוה, יצאו עצים שהנאתן אחר ביעורן. - והאיכא עצים דמשחן דהנאתן וביעורן שוה! - אמר רבא: סתם עצים ולהסקה הן עומדין.

ועצים להסקה תנאי היא, דתניא: אין מוסרין פירות שביעית לא למשרה ולא לכבוסה, רבי יוסי אומר: מוסרין. מאי טעמא דתנא קמא - דאמר קרא לאכלה - ולא למשרה, ולא לכבוסה. מאי טעמא דרבי יוסי - אמר קרא לכם - לכם לכל צרכיכם, ואפילו למשרה ולכבוסה. - ותנא קמא, הא כתיב לכם! - ההוא לכם דומיא דלאכלה - מי שהנאתו וביעורו שוה, יצאו משרה וכבוסה שהנאתן אחר ביעורן. - ורבי יוסי, הא כתיב לאכלה! - ההוא מיבעי ליה לאכלה - ולא למלוגמא. כדתניא: לאכלה ולא למלוגמא. אתה אומר לאכלה ולא למלוגמא, או אינו אלא ולא לכבוסה? כשהוא אומר לכם - הרי לכבוסה אמור, הא מה אני מקיים לאכלה - לאכלה ולא למלוגמא. מה ראית לרבות את הכבוסה ולהוציא את המלוגמא?

מרבה אני את הכבוסה - ששוה בכל אדם, ומוציא את המלוגמא - שאינה שוה לכל אדם. מאן תנא להא, דתנו רבנן: לאכלה ולא למלוגמא, לאכלה ולא לזילוף, לאכלה ולא לעשות ממנה אפיקטויזין. כמאן - כרבי יוסי. דאי רבנן - הא איכא נמי משרה וכבוסה.

**רש"י מסכת סוכה דף מ**

טעמא דלולב בר ששית כו' - קושיא היא: כלומר, לעיל אמר דהיינו טעמא דלולב ניקח משום דבר ששית הוא, הא שביעית הוא - אסור, ונפקא מינה שלולבי שביעית קדושת שביעית נוהג בהו, שלא ליקח בדמיהן חלוק וטלית.

שגבבן - שכינסן לאוצרן.

לחובה - לשון מחבא.

לקטן לאכילה - למאכל בהמה.

שאני התם - גבי עצי הסקה להכי לא נוהגין בהן שביעית - דאמר קרא והיתה שבת וגו' ומשמע לכם - לכל צרכיכם, וכתיב לאכלה - למימרא דאין מותר ליהנות מפירות שביעית אלא הנאה הדומה לאכילה.

שהנאתו וביעורו שוה - כלומר, שהנאתו וביעורו שמתבער מן העולם באין כאחד, כגון סיכה ושתיה והדלקת הנר, ומהך דרשה נמי ילפינן שאין שביעית נוהג אלא בפרי העומד להנאות הללו, דהכי נמי מידרש קרא: והיתה שבת הארץ נוהגת במה שלכם לאכלה, שהנאתו דומה לאכילה.

יצאו עצי הסקה שהנאתן אחר ביעורן - משנעשו גחלים אופין בהן, אבל לולב עיקר הנאתו לכבד את הבית, והוא שעת ביעורו וקלקולו, ודמי להנאת אכילה, ועלי קנים וגפנים קיימי להכי ולהכי, הלכך בתר מחשבה אזלי.

והא איכא עצים דמשחן - עץ שמן, שהעץ עצמו מדליקין בו להאיר כמו באבוקות, והוי הנאתו וביעורו שוה, נימא השתא מיהא אם לקטן להדלקת אורה - דנהגא בהו שביעית.

ומשני: סתם עצים - של היסק להסקה ניתנו לבריות, וסתמן לאו להאי קיימו, הלכך, לא נחתא בהו קדושת שביעית מעיקרא ואפילו לקטן להאיר.

הכי גרסינן: עצים דהסקה תנאי היא - ועצים דהסקה גופייהו, שהנאתן אחר ביעורן - תנאי היא אי נהגא בהו שביעית אי לא, דאיכא תנא דדריש לכם דומיא דלאכילה, למעוטי כל שהנאתו אחר ביעורו, כדדרשינן לעיל, ומההיא דרשה אימעוט עצים, ואיכא דלא ממעט מיניה אלא דבר שאין הנאתו שוה בכל אדם, כגון מלוגמא וזילוף ואפיקטויזין, ...

אין מוסרין פירות שביעית לא לתוך משרה - לשרות פשתן ביין של שביעית.

ולא לכבוסה - לכבוס בגדים ביין של שביעית, משרה וכבוסה הנאתן אחר ביעורן, שמשעה ששורה הבגדים או הפשתן ביין שעה אחת נתבער ואבד לו, והנאתו אינה עד שילבש הבגדים.

למלוגמא - לרפואה.

מרבה אני את הכבוסה ששוה בכל אדם - שהכל צריכין לה, כמו אכילה ששוה בכל אדם.

מלוגמא שאינה שוה בכל אדם - שאין הכל חולין.

ולא לזלף - יין שמזלפין בבית לריח טוב.

אפיקטויזין - להקיא, והוא בנוטריקון: אפיק טפי זין, מזון האוכל יותר מדאי מוציא ומקיא.

כמאן כר' יוסי - דלא ממעט אלא הנאה שאינה שוה בכל, והנך נמי אינם אלא לצורך חולי ואסטניס, והיינו תנאי דלעיל, דלרבנן לא נהגא שביעית אלא בדבר שהנאתו וביעורו שוה, דדרשינן ליה נמי הכי: והיתה שבת הארץ נוהגת בדבר שהוא לכם, דומיא דלאכלה שהנאתו וביעורו שוה, ולא בעצים, ור' יוסי דריש הכי: והיתה שבת הארץ נוהגת כולו שהנאתו שוה בכל אדם, ואפילו עצים להסקה.

**6) תלמוד בבלי מסכת בבא קמא דף קא עמוד ב**

אמר קרא: לאכלה, במי שהנאתו וביעורו שוין, יצאו עצים שהנאתן אחר ביעורן.

**תוספות מסכת בבא קמא דף קא עמוד ב**

שהנאתן אחר ביעורן -... אבל צבע הנאתן וביעורן שוה דהנאתן כשלובשן ואז הוא כלה ומתבער הצבע מיום אל יום ...

**7) חידושי הריטב"א מסכת סוכה דף מ עמוד א**

ומהדרינן סתם עצים להסקה הם עומדין. פי' ובתר רובא אזלינן ושרינן אפילו מיעוטי דקיימי למשחן שלא חלק הכתוב בהם.